בכירים בכחול לבן מותחים ביקורת על שרת התפוצות עומר ינקלביץ' וטוענים שהיא פועלת לבנות בייס פוליטי בקרב חוגי הימין, כך מדווח הבוקר (שני) העיתון 'ידיעות אחרונות.
אותם בכירים טוענים כי ינקלביץ' מחפשת לעצמה אופציה פוליטית לגיבוי, במידה שכחול לבן תתפרק לאחר הבחירות או שהיא לא תיבחר פעם נוספת.
השרה ינקלביץ' אמרה בתגובה לביקורת נגדה, "כחול לבן הגדירה עצמה כמפלגת מרכז. תמיד סייעתי לכל מי שפנה אליי ללא קשר לדעות פוליטיות או מקום מגורים. מהלך ההסדרה קשור לזכויות אנושיות, אותו מוביל השר ביטון מכחול לבן בגיבוי שר הביטחון. זהו ניסיון מכוער להפוך את כחול לבן למפלגה קיצונית שונאת מתנחלים".
  
   

הביקורת נגד ינקלביץ' מגיעה בין היתר בשל התבטאויותיה בעד הסדרת ההתיישבות והשתתפותה במחאת ההתיישבות הצעירה הדורשת מהממשלה לפעול להסדרתה בהקדם.
"חלוצים יקרים, חשוב לי לומר שהגעתי לתמוך בכם ולעמוד לצדכם במאבק הצודק שלכם. חשוב לי גם לומר ששר הביטחון וראש הממשלה החליפי בני גנץ תומך ונותן גיבוי מלא לשר ביטון במהלך ההסדרה של ההתיישבות הצעירה", אמרה ינקלביץ'.
לדבריה, "צריך לשים סוף לשיח השנאה כלפי המתיישבים ביו"ש ואין שום סיבה שתחיו בתת תנאים. מפלגת כחול לבן היא מפלגת מרכז שאכפת לה מכל תושבי מדינת ישראל. נעשה כל אשר ביכולתנו כדי לסייע לכם".
בכירים במפלגתו של בני גנץ מבקרים את התבטאויותיה האחרונות של שרת התפוצות בעד הסדרת ההתיישבות הצעירה.